CELEX: 32020R0601
Language: lv
Date: 2020-04-30 00:00:00
Title: Komisijas Īstenošanas regula (ES) 2020/601 (2020. gada 30. aprīlis) par ārkārtas pasākumiem, ar kuriem attiecībā uz vīnogulāju stādīšanas atļauju derīgumu un platību izaršanu paredzamas atkārtotas apstādīšanas gadījumā atkāpjas no Eiropas Parlamenta un Padomes Regulas (ES) Nr. 1308/2013 62. un 66. panta

4.5.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 140/46
               
            
         KOMISIJAS ĪSTENOŠANAS REGULA (ES) 2020/601
         (2020. gada 30. aprīlis)
         par ārkārtas pasākumiem, ar kuriem attiecībā uz vīnogulāju stādīšanas atļauju derīgumu un platību izaršanu paredzamas atkārtotas apstādīšanas gadījumā atkāpjas no Eiropas Parlamenta un Padomes Regulas (ES) Nr. 1308/2013 62. un 66. panta
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 221. panta 1. punktu,
         tā kā:
         
                     (1)
                  
                  
                     Pašreizējos Covid-19 pandēmijas apstākļos un dalībvalstīs ieviesto plašo pārvietošanās ierobežojumu dēļ vīnkopjiem visās dalībvalstīs radušās ārkārtējas grūtības. Konkrētāk, vīnkopji saskaras ar loģistikas problēmām un darbaspēka trūkumu, kas nelabvēlīgi ietekmē ļoti darbietilpīgas kultūras, kā vīnogulājus, kuri aug vīna dārzos, kur visā augšanas sezonā un jo īpaši pavasarī, kad parasti tiek stādīti jauni vīnogulāji, ir jāveic daudzas manuālas darbības. Pašreizējo ierobežojumu dēļ vīnkopjiem radušās nepieredzētas grūtības mobilizēt darbaspēku, kas nepieciešams ikdienas darbību veikšanai vīna dārzos; vēl jo grūtāk ir saorganizēt papildu darbaspēku, kas vajadzīgs jaunu vīnogulāju stādīšanai.
                  
               
                     (2)
                  
                  
                     Regulas (ES) Nr. 1308/2013 62. panta 3. punktā noteikts, ka vīnogulāju stādīšanas atļaujas ir derīgas 3 gadus no to piešķiršanas dienas. Saskaņā ar Komisijas Īstenošanas regulas (ES) 2018/274 (2) 7. panta 2. punkta otro daļu stādīšanas atļauja izraudzītajiem pieteikuma iesniedzējiem piešķirama ne vēlāk kā 1. augustā. Tas ļauj vīnkopjiem sagatavot augsni rudenī un sagādāt jaunos vīnogulājus, kurus pēc tam parasti stāda pavasarī. Pavasaris ir vīnogulāju stādīšanai labvēlīgākais gadalaiks, jo līdz ar temperatūras paaugstināšanos un vasaras iestāšanos augsne kļūst sausa, tāpēc šajā laikā stādītie augi cieš un var neiesakņoties.
                  
               
                     (3)
                  
                  
                     Patlaban Covid-19 pandēmijas izraisītās krīzes dēļ vīnkopji, kuriem ir stādīšanas atļaujas, kuru termiņš beidzas vēlākais 2020. gada 1. augustā, nevar šīs atļaujas to derīguma termiņa pēdējā gadā izmantot, kā bija ieplānots. Tā kā nav skaidrības par pandēmijas ierobežošanas nolūkā veikto pasākumu ilgumu, nav zināms, vai šiem vīnkopjiem būs iespēja savas stādīšanas atļaujas izmantot līdz 1. augustam. Tomēr pat tad, ja Covid-19 pandēmijas situācija uzlabosies un ierobežojumi tiks atcelti pirms vasaras iestāšanās, vīnkopjiem vīnogulāji būs jāstāda karstajā sezonā – mazāk piemērotā augšanas cikla laikā, sarežģītos apstākļos un ar papildu izmaksām, un tas viss laikā, kad vīna nozare jau cieš no nelabvēlīgiem tirgus apstākļiem.
                  
               
                     (4)
                  
                  
                     Tāpēc, lai izvairītos no stādīšanas atļaujas zaudēšanas vai to apstākļu straujas pasliktināšanās, kādos stādīšana būtu jāveic, ir nekavējoties jāļauj pagarināt to stādīšanas atļauju derīguma termiņu, kuras beidzas 2020. gadā. Tāpēc visas atļaujas, kuru termiņš beidzas 2020. gadā, būtu jāpagarina par 12 mēnešiem no šīs regulas spēkā stāšanās dienas, lai ļautu vīnkopjiem vīnogulājus stādīt labvēlīgos apstākļos 2021. gada pavasarī.
                  
               
                     (5)
                  
                  
                     Ņemot vērā neparedzētās praktiskās un ekonomiskās grūtības, ar kurām vīnkopji saskaras Covid-19 pandēmijas dēļ, vīnkopjiem, kuri vairs nevēlas paplašināt savu vīna dārzu platību, vajadzētu būt iespējai bez administratīvā soda, kas minēts Eiropas Parlamenta un Padomes Regulas (ES) Nr. 1306/2013 (3) 89. panta 4. punktā, atteikties no stādīšanas atļaujas, kuras termiņš beidzas 2020. gadā.
                  
               
                     (6)
                  
                  
                     Attiecībā uz vīnkopjiem, kuriem dalībvalstis piešķīrušas atkārtotas apstādīšanas atļaujas, jo tie saskaņā ar Regulas (ES) Nr. 1308/2013 66. panta 1. punktu ir izaruši atbilstošu ar vīnogulājiem apstādītu platību, ar šo regulu piešķirtā atkāpe būtu jāpiemēro līdzīgi kā attiecībā uz vīnkopjiem, kuriem piešķirtas jaunu vīnogulāju stādīšanas atļaujas. Tas nodrošinātu to, ka vīnkopjiem, kuri neparedzētu apstākļu un darbaspēka trūkuma dēļ, kam par iemeslu ir Covid-19 pandēmijas izraisītās krīzes dēļ noteiktie pārvietošanās ierobežojumi, nevar atkārtoti apstādīt izarto platību, netiek samazināta viņu vīna dārzu platība.
                  
               
                     (7)
                  
                  
                     Vīnkopjiem, kuriem dalībvalstis piešķīrušas atkārtotas apstādīšanas atļauju un kuri apņēmušies ar vīnogulājiem apstādītu platību izart ne vēlāk kā ceturtā gada beigās no dienas, kad iestādīti jaunie vīnogulāji, 2020. gadā var rasties īpašas problēmas to izdarīt pārvietošanās ierobežojumu un darbaspēka trūkuma dēļ. Tāpēc, ja šie vīnkopji var pamatot, ka 2020. gadā ar Covid-19 pandēmiju saistītu iemeslu dēļ viņi izaršanu veikt nevarēja, dalībvalstīm vajadzētu būt iespējai dot viņiem vairāk laika izaršanas īstenošanai, pagarinot termiņu par ne vairāk kā 12 mēnešiem pēc šīs regulas stāšanās spēkā. Dalībvalstīm 2 mēnešu laikā pēc pieteikuma saņemšanas būtu jāpieņem lēmums par pagarinājuma piešķiršanu un ilgumu vai tad, ja pieteikums tiek noraidīts, pieteikuma iesniedzējs būtu jāinformē par noraidīšanas iemesliem. Ja izaršana netiek veikta līdz piešķirtā pagarinājuma beigām, vīnkopim būtu jāsaņem attiecīgie sodi, kas piemērojami saskaņā ar Komisijas Deleģētās regulas (ES) 2018/273 (4) 5. panta otro daļu.
                  
               
                     (8)
                  
                  
                     Ja vīnkopjiem ir atļauts atlikt tāda vīna dārza izaršanu, attiecībā uz kuriem dalībvalstis ir piešķīrušas atkārtotas apstādīšanas atļaujas, tad, lai nepieļautu dubultu finansēšanu, nedz par veco vīna dārzu, kas jāizar, nedz par jaunapstādīto vīna dārzu nevajadzētu būt tiesībām pretendēt uz atbalstu par priekšlaicīgu ražas novākšanu.
                  
               
                     (9)
                  
                  
                     Ieviestie pārvietošanās ierobežojumi un no tiem izrietošās loģistikas problēmas un tā darbaspēka trūkums, kas vīna dārzos veiktu attiecīgās manuālās darbības, konkrēti, vīnogulāju stādīšanu un izaršanu, ir īpaša problēma Regulas (ES) Nr. 1308/2013 221. panta nozīmē. Šo īpašo problēmu nevar risināt ar pasākumiem, ko veic, ievērojot minētās regulas 219. vai 220. pantu. No vienas puses, tā nav saistīta ar jau pastāvošiem tirgus traucējumiem vai ar pietiekami konkrētiem tirgus traucējumu draudiem. No otras puses, šī īpašā problēma nav saistīta arī ar pasākumiem, kuru mērķis ir apkarot dzīvnieku slimību izplatību vai patērētāju uzticības zudumu sabiedrības, dzīvnieku vai augu veselības risku dēļ, kā noteikts minētās regulas 220. pantā.
                  
               
                     (10)
                  
                  
                     Pasākumam būtu stingri jāaprobežojas ar to, kas nepieciešams, lai risinātu pašreizējās grūtības, kas radušās Covid-19 pandēmijas dēļ, gan attiecībā uz tā piemērošanas tvērumu, gan piemērošanas periodu.
                  
               
                     (11)
                  
                  
                     Pasākumi būtu jāveic steidzami, lai izvairītos no tā, ka vīnkopjiem tiek atņemtas stādīšanas atļaujas vai viņi tiek sodīti par to, ka neparedzēto loģistikas problēmu un darbaspēka trūkuma dēļ nepilda savu pienākumu izart attiecīgo platību.
                  
               
                     (12)
                  
                  
                     Šajā regulā paredzētajiem ārkārtas pasākumiem vajadzētu būt spēkā ne ilgāk kā 12 mēnešus no šīs regulas spēkā stāšanās dienas. Šāds periods ir nepieciešams, lai vīnkopjiem būtu pietiekami daudz laika jauno vīnogulāju stādīšanai attiecīgajā gadalaikā un dalībvalstīm būtu zināma elastība gadījumos, kad izaršana nav iespējama Covid-19 pandēmijas dēļ.
                  
               
                     (13)
                  
                  
                     Ņemot vērā nepieciešamību rīkoties nekavējoties, šai regulai būtu jāstājas spēkā dienā, kad to publicē Eiropas Savienības Oficiālajā Vēstnesī.
                  
               
                     (14)
                  
                  
                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
                  
               IR PIEŅĒMUSI ŠO REGULU.
         
            1. pants
            To stādīšanas un atkārtotas apstādīšanas atļauju derīguma termiņa pagarināšana, kuru termiņš beidzas 2020. gadā
            
               1.   Atkāpjoties no Regulas (ES) Nr. 1308/2013 62. panta 3. punkta pirmā teikuma, jaunu vīnogulāju stādīšanas atļaujas, kuras piešķirtas saskaņā ar minētās regulas 62. un 64. pantu un kuru derīguma termiņš ir beidzies vai beigsies 2020. gadā, ir derīgas 12 mēnešus pēc šīs regulas stāšanās spēkā.
            
            
               2.   Atkāpjoties no Regulas (ES) Nr. 1308/2013 62. panta 3. punkta otrā teikuma, tiem vīnkopjiem, kuriem ir stādīšanas atļaujas, kuru derīguma termiņš ir beidzies vai beigsies 2020. gadā, Regulas (ES) Nr. 1306/2013 89. panta 4. punktā minēto administratīvo sodu nepiemēro, ja vien tie līdz 2020. gada 31. decembrim informē kompetentās iestādes, ka neplāno izmantot savu atļauju un nevēlas izmantot šā panta 1. punktā minēto atļaujas derīguma termiņa pagarinājumu.
            
            
               3.   Atkāpjoties no Regulas (ES) Nr. 1308/2013 62. panta 3. punkta pirmā teikuma, atkārtotas apstādīšanas atļaujas, kuras piešķirtas saskaņā ar minētās regulas 62. pantu un 66. panta 1. punktu un kuru derīguma termiņš ir beidzies vai beigsies 2020. gadā, ir derīgas 12 mēnešus pēc šīs regulas stāšanās spēkā.
            
            
               4.   Atkāpjoties no Regulas (ES) Nr. 1308/2013 62. panta 3. punkta otrā teikuma, tiem vīnkopjiem, kuriem ir atkārtotas apstādīšanas atļaujas, kuru derīguma termiņš ir beidzies vai beigsies 2020. gadā, Regulas (ES) Nr. 1306/2013 89. panta 4. punktā minēto administratīvo sodu nepiemēro, ja vien tie līdz 2020. gada 31. decembrim informē kompetentās iestādes, ka neplāno izmantot savu atļauju un nevēlas izmantot šā panta 3. punktā minēto atļaujas derīguma termiņa pagarinājumu.
            
         
         
            2. pants
            Izaršanas termiņa pagarināšana paredzamas vīna dārzu atkārtotas apstādīšanas gadījumā
            
               1.   Atkāpjoties no Regulas (ES) Nr. 1308/2013 66. panta 2. punkta, ja dalībvalstis vīnkopjiem ir piešķīrušas paredzamas atkārtotas apstādīšanas atļaujas un izaršanai jānotiek vēlākais 2020. gadā, dalībvalstis var pagarināt izaršanas termiņu par ne vairāk kā 12 mēnešiem pēc šīs regulas stāšanās spēkā, ja izaršana nebija iespējama Covid-19 pandēmijas dēļ un vīnkopis ir iesniedzis pienācīgi pamatotu pieteikumu.
            
            
               2.   Dalībvalstis informē pieteikuma iesniedzēju 2 mēnešu laikā pēc 1. punktā minētā izaršanas termiņa pagarinājuma pieteikuma iesniegšanas un, ja pieteikumi ir noraidīti, pieteikuma iesniedzējus informē par noraidījuma iemesliem.
            
            
               3.   Ja līdz tā termiņa pagarinājuma beigām, kas piešķirts saskaņā ar 1. un 2. punktu, vīnkopis izaršanu nav veicis, piemēro Deleģētās regulas (ES) 2018/273 5. panta otro daļu.
            
            
               4.   Vīnkopji, kas izmanto 1. punktā minēto termiņa pagarinājumu, nav tiesīgi saņemt Regulas (ES) Nr. 1308/2013 47. pantā minēto atbalstu par priekšlaicīgu ražas novākšanu nedz jaunapstādītā platībā, nedz platībā, kas jāizar.
            
         
         
            3. pants
            Stāšanās spēkā un piemērošana
            Šī regula stājas spēkā dienā, kad to publicē Eiropas Savienības Oficiālajā Vēstnesī.
            Šo regulu piemēro 12 mēnešus no tās spēkā stāšanās dienas.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 30. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 671. lpp.
         
         
            (2)  Komisijas Īstenošanas regula (ES) 2018/274 (2017. gada 11. decembris), ar ko paredz noteikumus par to, kā Eiropas Parlamenta un Padomes Regula (ES) Nr. 1308/2013 piemērojama attiecībā uz vīnogulāju stādīšanas atļauju sistēmu, sertifikāciju, preču ievešanas un izvešanas reģistru, obligātajām deklarācijām un paziņojumiem un kā Eiropas Parlamenta un Padomes Regula (ES) Nr. 1306/2013 piemērojama attiecībā uz saistītajām pārbaudēm, un ar ko atceļ Komisijas Īstenošanas regulu (ES) 2015/561 (OV L 58, 28.2.2018., 60. lpp.).
         
            (3)  Eiropas Parlamenta un Padomes Regula (ES) Nr. 1306/2013 (2013. gada 17. decembris) par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (OV L 347, 20.12.2013., 549. lpp.).
         
            (4)  Komisijas Deleģētā regula (ES) 2018/273 (2017. gada 11. decembris), ar kuru Eiropas Parlamenta un Padomes Regulu (ES) Nr. 1308/2013 papildina attiecībā uz vīnogulāju stādīšanas atļauju sistēmu, vīna dārzu reģistru, pavaddokumentiem un sertifikāciju, preču ievešanas un izvešanas reģistru, obligātajām deklarācijām, paziņojumiem un paziņotās informācijas publicēšanu, bet Eiropas Parlamenta un Padomes Regulu (ES) Nr. 1306/2013 – attiecībā uz pārbaudēm un sodiem, kā arī groza Komisijas Regulu (EK) Nr. 555/2008, (EK) Nr. 606/2009 un (EK) Nr. 607/2009 un atceļ Komisijas Regulu (EK) Nr. 436/2009 un Komisijas Deleģēto regulu (ES) 2015/560 (OV L 58, 28.2.2018., 1. lpp.).